[{"text_idx": "#000002", "text": "UudisedKultuurAKEesti uudisedSportVa\u0308rsked raadiouudisedVa\u0308lisuudisedMenurus.err.eeMajandusTeadusnews.err.eeArvamusReitingudIlmViipekeelsedTVETVETV2ETV+RaadioVikerraadioRaadio 2KlassikaraadioRaadio 4Raadio TallinnLasteleJupiterJupiterArhiiv"}, {"text_idx": "#000003", "text": "Ma\u0308rt Po\u0303der: ka propagandasaite tuleb o\u0303igesti blokeerida"}, {"text_idx": "#000004", "text": "Kahtlemata on u\u0308hiskonnas suur no\u0303udlus Venemaa mo\u0303jutustegevuse kontrollimiseks. Ha\u0308davajaduse sildi all ei tohiks aga vo\u0303tta kasutusele tehnilisi lahendusi, mida esialgu esitletakse kui ajutisi, kuid mille tagasipo\u0308o\u0308ramine vo\u0303ib osutuda tagantja\u0308rele vo\u0303imatuks, kirjutab Ma\u0308rt Po\u0303der."}, {"text_idx": "#000005", "text": "Kahe na\u0308dala eest andis tarbijakaitse ja tehnilise ja\u0308relevalve amet (TTJA) va\u0308lja Venemaa riigimeedia veebisaitide esialgse blokeerimisnimekirja. Kuigi meediava\u0308ljaannete ja o\u0303igusteadlaste esialgne hinnang ameti tegevusele oli olukorrale kohaselt hillitsetult skeptiline, pole ametkonnad vaevunud avalikkusele selgitama oma edasisi vo\u0303i ta\u0308psemaid plaane, blokeerimise po\u0303himo\u0303tteid ega tehnilise teostamise va\u0308ljavaateid. Viimane on oluline, sest ameti na\u0308iliselt ajutised ettekirjutused eiravad seniseid ha\u0308id praktikaid ning laiendavad blokeerimise tehnilist arsenali."}, {"text_idx": "#000006", "text": "Eestis on ajaga kujunenud va\u0308lja o\u0303iguslik ja tehniline praktika veebisaitide blokeerimiseks, mida va\u0308ljendab maksu- ja tolliameti (EMTA) hallatav loata hasartma\u0308ngusaitide nimekiri. Keelatud saitide nimekiri on avalik, selles on praegu 1639 veebisaidi domeenid. Kui netikasutaja pu\u0308u\u0308ab avada mo\u0303ne sellise veebisaidi, kuvatakse talle teadet, mis selgitab blokeerimise po\u0303hjust, osutab nii keelatud kui ka loaga hasartma\u0308ngusaitide nimekirjale ning annab juhiseid edasiseks tegevuseks."}, {"text_idx": "#000007", "text": "On selge, et TTJA ei saa lisada propagandasaite EMTA blokeerimisnimekirja, kuid ja\u0308a\u0308b arusaamatuks, mis eesma\u0308rk on senise praktika eiramisel, kui vo\u0303iks kasutada end aastate jooksul to\u0303estanud mudelit."}, {"text_idx": "#000008", "text": "Kasulik oleks ilmselt seegi, kui propagandasaidi avamisel suunataks kasutaja nii blokeerimise po\u0303hjenduste kui ka riiklikult soositud saitide juurde. Olemasoleva praktika eiramisel ei ole tehnilist po\u0303hjendust, sest propagandasaitide blokinimekirja loomine ta\u0308hendaks lihtsalt olemasoleva lahenduse kopeerimist. Milleks siis praegune ebama\u0308a\u0308rane ja la\u0308bipaistmatu lahendus?"}, {"text_idx": "#000009", "text": "La\u0308tis piiras ligipa\u0308a\u0308su 71 propagandasaidile sealne meediaregulaator, mis sai vajaliku pa\u0308devuse parlamendis operatiivselt vastu vo\u0303etud seadusemuudatuse abil. Ilmselt pole ka sealne lahendus ta\u0308iuslik, kuid va\u0308hemalt on protseduur la\u0308bipaistev ning vastutus usaldatud konkreetsele asutusele, millel on selliseks tegevuseks ka selgelt tuvastatav sisuline pa\u0308devus."}, {"text_idx": "#000010", "text": "Eestis valitud tee ajutisuse sildi all usaldada propaganda blokeerimine selleks pa\u0308devust mitte omava tehnilise regulaatori ka\u0308tte tekitab ku\u0308simuse, kas see pole ettevalmistus pu\u0308sivateks muudatusteks."}, {"text_idx": "#000011", "text": "TTJA pole teinud saladust, et blokeeritud veebisaitide nimekiri vo\u0303ib ta\u0308ieneda, kuid ja\u0308a\u0308b saladuseks, kes ja kuidas seda ta\u0308iendab. Kinnitus, et \"konsulteeritakse nii julgeoleku- kui ka meediaekspertidega\", kaasatud on \"mo\u0303ned Vene sisu eksperdid\" ja \"tehakse koosto\u0308o\u0308d teiste Euroopa riikidega\" ei anna avalikkusele vo\u0303imalust hinnata selle tegevuse sihipa\u0308rasust."}, {"text_idx": "#000012", "text": "O\u0303igusteadlane Paloma-Kro\u0303o\u0303t Tupay na\u0308iteks tunnustas ametit ettekirjutuses sisalduvate, kuigi nappide po\u0303hjenduste eest, aga nentis, et o\u0303iguslikult on see problemaatiline, sest blokeerida tuleks \"ka ko\u0303ik teised leheku\u0308ljed, mis vastavad samadele kriteeriumidele\"."}, {"text_idx": "#000013", "text": "Lisaks o\u0303iguslikule avarusele loob TTJA ettekirjutus aga ka vo\u0303imalused netitsensuuri tehnilise arsenali laiendamiseks. Senist praktikat va\u0308ljendav EMTA must nimekiri leiab rakenduse nimeserverite tasemel ja on ka seaduse tasemel u\u0308heselt va\u0308ljendatud teenusepakkuja kohustusena blokeerida \"ettekirjutuses ma\u0308a\u0308ratletud ebaseadusliku kaughasartma\u0308ngu domeeninimi talle kuuluvates nimeserverites\" (HasMS \u00a756)."}, {"text_idx": "#000014", "text": "Seevastu tehakse TTJA ettekirjutuses kohustuseks blokeerida \"domeeninimed ja veebilehe IP-aadressid\" ning antakse lo\u0303puks vabad ka\u0308ed \"muuta veebilehed muul viisil internetiu\u0308henduse teenuse lo\u0303ppkasutajatele Eestis ka\u0308ttesaamatuks\" (TTJA 15.03.2022 nr 18-2/22-03536-008)."}, {"text_idx": "#000015", "text": "Kui asi puudutab interneti reguleerimist, on alati tegu konkreetsete teenuste ja protokollidega. Kui eiratakse va\u0308ljakujunenud praktikaid ja laiendatakse nimekirja blokeeritavatest teenustest, va\u0308ljendatakse seda ambivalentselt vo\u0303i ja\u0308etakse lahtiseks, siis on need ta\u0308iendavad vo\u0303imalused avatud ning ootavad kasutuselevo\u0303tmist."}, {"text_idx": "#000016", "text": "Kahtlemata on u\u0308hiskonnas no\u0303udlus Venemaa mo\u0303jutustegevuse kontrollimiseks viimase 15 aasta ko\u0303rgeimal tasemel. Ha\u0308davajaduse sildi all ei tohiks aga vo\u0303tta kasutusele tehnilisi lahendusi, mida esialgu esitletakse kui ajutisi, kuid mille tagasipo\u0308o\u0308ramine vo\u0303ib osutuda tagantja\u0308rele vo\u0303imatuks."}, {"text_idx": "#000017", "text": "Na\u0308ide sellisest po\u0308o\u0308rdumatusest on o\u0303igupoolest varnast vo\u0303tta. Interneti- ja telefoniteenuse osutajate kohustus koguda kasutajate seansiandmeid, mis viidi sisse reaktsioonina Londoni 2005. aasta terroriru\u0308nnakutele, kuulutati mo\u0303ned aastad hiljem Euroopa Kohtu poolt o\u0303igusvastaseks, kuid selle tu\u0308histamise po\u0303himo\u0303ttelise otsuseni jo\u0303udis Eesti Vabariigi parlament alles 2021. aasta lo\u0303pul ehk 15 aastat hiljem. Seda mitte omal soovil, vaid kodanikuu\u0308hiskonna u\u0308ha laieneva surve to\u0303ttu. Elektroonilise side seadus ootab aga vastavaid parandusi siiani."}, {"text_idx": "#000018", "text": "Kui otsida vo\u0303rdlust, mis selgitaks erinevust domeeninimede blokeerimise ja IP-aadresside blokeerimise vahel, vo\u0303ib nimeserverite pakutavat teenust vo\u0303rrelda liiklusma\u0308rkidega. Liiklusma\u0308rk vo\u0303ib ku\u0308ll keelata na\u0308iteks parempo\u0308o\u0308rde vo\u0303i peatumise, aga so\u0303idukijuhil on vo\u0303imalus keelatud liigutus ikkagi sooritada, sest ma\u0308rk on oma soovituses passiivne no\u0303uandja. Reeglite rikkumist ei pane pahaks mitte liiklusma\u0308rk, vaid kaasliiklejad vo\u0303i liikluspolitsei."}, {"text_idx": "#000019", "text": "Samamoodi ei takista nimeserveri blokeering po\u0308o\u0308rdumast keelatud veebilehtede poole, eriti kui kasutaja tunneb teed sihtpunkti ja on otsustanud ametlikke nimeservereid eirata."}, {"text_idx": "#000020", "text": "IP-aadressid va\u0308ljendavad aga liiklejate tegelikke sihtpunkte ja la\u0308bitavat marsruuti. Seeto\u0303ttu on IP-blokeerimine vo\u0303rreldav sellega, kui parempo\u0308o\u0308ret keelava ma\u0308rgi asemel lukustataks so\u0303iduki rool otseks vo\u0303i peatumist keelava ma\u0308rgi asemel lu\u0308litatakse va\u0308lja pidurid. Kuigi selline sekkumine on kahtlemata a\u0308a\u0308rmiselt to\u0303hus, kaasnevad sellega ta\u0308iendavad ohud: parempo\u0308o\u0308ret ei saa teha ka kokkupo\u0303rkest hoidumiseks ega ole vo\u0303imalik peatuda, kui juhile lendab ka\u0308rbes silma."}, {"text_idx": "#000021", "text": "Netiliiklus on ko\u0303igi oma teenuste ja protokollidega ilmselt kordades keerulisem kui meile harjumuspa\u0308rane liiklus teedel ja ta\u0308navatel. Vo\u0303rguu\u0308henduse pakkuja poolel IP-po\u0308o\u0308rdumisi aktiivselt ja\u0308lgides blokeeritaks paratamatult u\u0308leliia palju ja ohtlikult, samuti muudetaks tehniliselt kasutusko\u0303lbmatuks mingi osa olemasolevatest teenustest."}, {"text_idx": "#000023", "text": "\"See ta\u0308hendaks tsiviilotstarbelise interneti, selle vo\u0303imaldatud globaalse innovatsiooni ja u\u0308hiskondlike hu\u0308vede lo\u0303ppu.\""}, {"text_idx": "#000024", "text": "Tagaja\u0308rgede suhtes pimedaid ettepanekuid tehakse sanktsioonide tuules ka globaalselt. Na\u0308iteks ettepanek blokeerida baastaristu tasemel ligipa\u0308a\u0308s internetile Venemaalt annaks voli vo\u0303idurelvastumisele virtuaalsete piiride a\u0308a\u0308res ja lagundaks u\u0308leilmse interneti u\u0308pris va\u0308ltimatult barrikadeerunud, militaarkontrollile alluvateks saarekesteks. See ta\u0308hendaks tsiviilotstarbelise interneti, selle vo\u0303imaldatud globaalse innovatsiooni ja u\u0308hiskondlike hu\u0308vede lo\u0303ppu."}, {"text_idx": "#000025", "text": "Esialgu keeldusid oma ametieetikast la\u0308htuvalt sellega kaasa minemast ko\u0303ik ilmavo\u0303rgu reguleerimise eest vastutavad rahvusvahelised organisatsioonid alates ICANN-ist kuni RIPE-ini, oma hoiatuse avaldas ka globaalne netikasutajate u\u0308hing Internet Society. Kommunikatsiooni niivo\u0303rd laialdane piiramine kahjustaks eelko\u0303ige tsiviilelanikke mo\u0303lemal pool rindejoont ega aitaks kaasa so\u0303ja lo\u0303petamisele. Vo\u0303i kujutame ette so\u0303ja lo\u0303ppu kommunikatsiooni ja la\u0308bira\u0308a\u0308kimisteta?"}, {"text_idx": "#000026", "text": "Ku\u0308bervaldkonna arvamusliidrid, saati siis veel lihtsurelikud ei tundu endale aru andvat, et avaliku arvamuse kujundamine, sh propaganda ei ole labidato\u0308o\u0308. Infoso\u0303da on pelk metafoor ja sellisena tegelikult u\u0308pris ebao\u0303nnestunud, sest loob eksitava pildi jutupunkte pidi jooksvast rindejoonest ja infot vastastikku u\u0308ksteisele pa\u0308he tulistavatest so\u0303dalastest."}, {"text_idx": "#000027", "text": "Kui u\u0308leskutsega valida sellises so\u0303jas pool ja haarata inforelv kaasnevad ka kujutluspildid ku\u0308berso\u0303jast ja selle ka\u0308igus saavutatavast tehnilisest u\u0308lekaalust, vo\u0303ivad lisaks omavahel tu\u0308hja-ta\u0308hja pa\u0308rast tu\u0308lli minemisele olla sellel ka po\u0308o\u0308rdumatud tagaja\u0308rjed tehnilisele taristule. A\u0308rme unustame, et ku\u0308berso\u0303da pole meist tegelikult keegi na\u0308inud ja vaevalt tahaksimegi seda na\u0308ha vo\u0303i selles osaleda."}, {"text_idx": "#000028", "text": "Soov teha so\u0303ja po\u0308o\u0308ramiseks omalt poolt midagi a\u0308ra suhtelises tagalas viibides on kahtlemata suur, aga sugugi ko\u0303ik sammud sel teel ei ole eesma\u0308rgipa\u0308rased ega arvesta sellega, et peame nendega elama ka edaspidi."}, {"text_idx": "#000029", "text": "Eestis ei peaks me hakkama ja\u0308ljendama Venemaa tsensori to\u0308o\u0308d, kes on viimaste aastate jooksul katse-eksituse meetodil juurutanud IP-blokeerimise vahendeid ning pu\u0308u\u0308ab nende abil aktiivselt piirata kasutajate ligipa\u0308a\u0308su vabale internetile."}, {"text_idx": "#000030", "text": "Samuti pole meie u\u0308hiskonna tegelik u\u0308ksmeel kaugeltki nii suur, et vo\u0303iksime usaldada interneti reguleerimise vo\u0303i propagandaga vo\u0303itlemise oma isikliku parima a\u0308rana\u0308gemise ja\u0308rgi tegutsevate so\u0303japealike ka\u0308tte. Sest tagasitee vo\u0303ib osutuda konarlikumaks, kui meile praeguses olukorras tundub."}, {"text_idx": "#000034", "text": "Aimar Ventsel: \"heade venelaste\" a\u0308rkamine"}, {"text_idx": "#000035", "text": "Jaak Aaviksoo: kas Euroopa on a\u0308rganud?"}, {"text_idx": "#000036", "text": "Riho Terras: kaitseva\u0308gi peab saama nii palju raha, kui ku\u0308sib"}, {"text_idx": "#000037", "text": "Raul Rebane: ka infoso\u0303jas tuleb valida pool"}, {"text_idx": "#000038", "text": "Vene va\u0308ljaannetele juurdepa\u0308a\u0308su sulgemine tekitab hulga o\u0303iguslikke ku\u0308simusi"}, {"text_idx": "#000040", "text": "TTJA pole ta\u0308pset piiri Vene veebisaitide sulgemiseks paika pannud"}, {"text_idx": "#000041", "text": "TTJA: kaitseme Eesti inimesi viha o\u0303hutamise ja so\u0303japropaganda eest"}, {"text_idx": "#000042", "text": "TTJA-l on nimekiri leheku\u0308lgedest, mida vo\u0303iks veel tsenseerida"}, {"text_idx": "#000043", "text": "TTJA keelab Vene saidid ukrainlaste natsiks nimetamise eest"}, {"text_idx": "#000044", "text": "TTJA piirab ligipa\u0308a\u0308su seitsmele Venemaa veebilehele"}, {"text_idx": "#000045", "text": "Minutiloeng: kuidas a\u0308ra tunda infoso\u0303da"}, {"text_idx": "#000046", "text": "ERR La\u0308tis: kuidas hoida eri infova\u0308ljades elavat u\u0308hiskonda u\u0308htsena?"}, {"text_idx": "#000047", "text": "Aimar Ventsel: vene pealiku a\u0308mber"}, {"text_idx": "#000050", "text": "Eduard Odinets: so\u0303navabadus pole piiritu, piir on seal, kus tehakse haiget"}, {"text_idx": "#000051", "text": "Tanel Ma\u0308llo: alastus kui normaalsus ehk Palun ja\u0308tke oma andmed garderoobi"}, {"text_idx": "#000052", "text": "Kaarel Tarand: ku\u0308lmasurm ei kohuta"}, {"text_idx": "#000056", "text": "Paduvihm po\u0303hjustas New Yorgis u\u0308leujutusi"}, {"text_idx": "#000058", "text": "Ju\u0308ri Ratas: erakonnast lahkuda on lihtsam kui sinna ja\u0308a\u0308da"}, {"text_idx": "#000064", "text": "So\u0303ja 583. pa\u0308ev: Briti armee juhi so\u0303nul hoiab Ukraina so\u0303jas initsiatiivi"}, {"text_idx": "#000065", "text": "Rausberg ku\u0308mne naiskonnaga hooajast: loodame, et see ei ja\u0308a\u0308 viimaseks"}, {"text_idx": "#000066", "text": "Viru-Nigulas tulid va\u0308lja varauusaegsed inimluud ja viikingiaegne asula"}, {"text_idx": "#000067", "text": "Laupa\u0308ev toob tuult ja vhma"}, {"text_idx": "#000069", "text": "Arhiivide u\u0308ldinfoarhiiv.err.eeKoopiad ja kasutamineMuuseumKostu\u0308u\u0308milaenutusTehnilised teenusedHelistuudiodKultuuriteatedKutse andmine"}, {"text_idx": "#000070", "text": "Vaegkuuljatele ja -na\u0308gijateleKasutustingimusedIsikuandmete to\u0308o\u0308tlemisestJupiter+Jupiter IOLasteekraanRaadioteater"}]